Efling stéttarfélag telur að svigrúm sé til launahækkana. Mikil verðbólga réttlæti ekki að laun séu látin hækka minna en verðlag. Flöt krónutöluhækkun komi sér best. Ríkissáttasemjari finnur fyrir titringi í aðdraganda kjaraviðræðna.
Allir kjarasamningar sem eru í gildi verða lausir í vetur. Lífskjarasamningurinn rennur einnig út í haust. Efling stéttarfélag telur mikilvægt að halda áfram á þeirri braut, til að tryggja kaupmátt launaminni hópa. Þrátt fyrir verðbólgu sé til svigrúm til launahækkana.
Það sem að stýrir svigrúmi til launahækkana er annars vegar hagvöxturinn og hins vegar framleiðniaukning en ekki verðbólga. Kaupmáttur er á hraðri niðurleið núna á þessu ári og svo hafa bæst við þessar stýrivaxtahækkanir Seðlabankans, sem hafa aukið skuldabyrði fólks um tugi þúsunda á mánuði.
Þetta segir Stefán Ólafsson, hagfræðingur Eflingar. Það þurfi að hækka mánaðarlaun um minnst 52 þúsund, en verði verðbólgan tíu prósent í ár þarf 66 þúsund króna flata krónutöluhækkun.
Þetta er í raun bara framvirkur útreikningur á því líkani sem var notað í lífskjarasamningnum. Við erum ánægð með reynsluna af lífskjarasamningnum, hann skilaði lægri launahópunum hærri hlautfallshækkun launa og meiri kaupmáttaraukningnu.
Aðalsteinn Leifsson ríkissáttasemjari telur að fram undan sé erfiður kjaravetur.
Á þessu kjarasamningatímabili höfum við gengið í gegnum heimsfaraldur, við erum líka núna stödd á stað þar sem er mikil verðbólga og það er mjög ólík staða hjá ýmsum hópum og fyrirtækjum. Að vissu marki hafa væntingar aðila vinnumarkaðarins færst heldur í sundur. En það er gott líka að hafa í huga að í aðdraganda allra kjarasamninga þá er eðlilegt að það sé ákveðinn titringur.
